Хафез
По-хубаво от радостта…

Превод от персийски (фарси): Йордан Милев, 1969

chitanka.info

По-хубаво от радостта, от пролетта, кажи — какво е?

Кой тук е винораздавач? Това отсъствие — какво е?

Приемай слънчевия лъч с душа открита под небето!

Не знае никой в този свят началния му път — какво е?

На дните връзката трепти, подобно на опънат косъм.

Мисли за себе си тогаз — да мислиш за света — какво е?

Аз знам: безсмъртната вода на пъкъла или на рая

е виното. А онова, край бреговете ни — какво е?

Пияният и любовта са от едно и също племе.

Ако сме влюбени сега — учудването ви — какво е?

Зад плътните завеси тук се крие тайната ни. Тихо!

Ти, самохвалецо, сред нас дърдоренето ти — какво е?

Греша ли и като вина ме чака моята присъда —

тогава всяка мисъл в мен за милост божия — какво е?

Ковсарско вино за Хафез и пълна чаша за аскета!

А на безсмъртния творец — желанието какво е?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.